
Parlamentul României

Camera Deputaţilor

Comisia pentru apărare, ordine                                                              Bucureşti, 27.08.2003

publică şi siguranţă naţională                                                                  PL 428/2003
Nr.32/442/2003

RAPORT

asupra proiectului de Lege privind aprobarea Ordonanţei de urgenţă a Guvernului nr.52/2003 pentru modificarea şi completarea Legii nr. 14/1992 privind organizarea şi funcţionarea Serviciului Român de Informaţii


1. În conformitate cu prevederile art.89 şi 107 din Regulamentul Camerei Deputaţilor, Comisia pentru apărare, ordine publică şi siguranţă naţională, a fost sesizată spre dezbatere şi avizare în fond, în procedură de urgenţă, cu  proiectul de Lege privind aprobarea Ordonanţei de urgenţă a Guvernului nr.52/2003 pentru modificarea şi completarea Legii nr. 14/1992 privind organizarea şi funcţionarea Serviciului Român de Informaţii, trimis cu adresa nr. 428 din 30.06.2003 şi înregistrat cu nr. 32/442 din 01.07.2003. 


Consiliul Legislativ, cu nr.876/11.06.2003, a avizat favorabil, cu unele observaţii şi propuneri, proiect ordonanţei de urgenţă.


Comisia juridică, de disciplină şi imunităţi, cu nr. 31/757 din 1 iulie 2003, a avizat favorabil proiectul de lege. 

Proiectul de lege urmăreşte atribuirea personalităţii juridice ordonatorilor terţiari de credite, respectiv unităţi din structura Serviciului Român de Informaţii, nominalizate prin ordin al directorului instituţiei, în scopul asigurării desfăşurării în condiţii optime a activităţii acestui organism.  

Proiectul face parte din categoria legilor organice şi se adoptă potrivit art. 74 alin.(1) din Constituţie.

2. La dezbaterea proiectului de lege a participat în calitate de invitat, conform art. 51 şi 52 din Regulamentul Camerei Deputaţilor, doamna Antoaneta Alexe, reprezentant al Serviciului Român de Informaţii.

3. La lucrările comisiei au fost prezenţi 24 deputaţi din totalul de 26 de membri ai comisiei.

4. În urma dezbaterii, în şedinţa din 27 august 2003, comisia a hotărât, cu 22 de voturi pentru, o abţinere şi un vot împotrivă, să propună Plenului Camerei Deputaţilor adoptarea fără modificări a proiectului de lege.

VICEPREŞEDINTE ,

Marcu TUDOR

Red.s.c. Anca Barb

